15.1.2022 12:40 | Keď prídete v lete na ľadovú plochu petržalského zimáka, máte možnosť vidieť trénovať pokope Tomáša Tatara, Martina Fehérváryho, Adama Ružičku, či iných. Všetci majú spoločné nielen to, že hrajú, respektíve bojujú o NHL, ale korčuľujú s rovnakým trénerom. Na novú sezónu v najlepšej lige sveta ich pripravuje Kroni Musliu.
Tomáš Tatar vyhľadáva kritiku, chce sa stále zlepšovať, hovorí tréner zručností Kroni Musliu
Dvadsaťtriročný mladík zaujal nielen ich, ale aj ďalších reprezentantov, napríklad Martina Bakoša či Michala Čajkovského. "Je povzbudzujúce, že mi chalani veria. S Martinom Fehérvárym či Adamom Ružičkom sme spolu hokejovo vyrastali a sledovali moju cestu, keď som sa učil v Kanade. Po mojom návrate sme to vyskúšali, ocenili tvrdú prácu a prístup k vzdelaniu. Každý si ideme svojím smerom," rozhovoril sa Musliu.
Svoju kariéru mal rozbehnutú solídne. Po rokoch v Mladej Boleslavi, kde debutoval aj v českej extralige, hral v ročníku 2018/19 solídne za vtedajší HC Bratislava v prvej lige. V 45 zápasoch dal 22 gólov a dosiahol 40 bodov. Utrpel však zranenie krčnej chrbtice. Po ňom sa rozhodol, že profesionálnu kariéru skončí a vybral sa do Kanady, kde začal podrobnejšie zisťovať, čo zahŕňa skills coaching, po slovensky trénovanie zručností.
"Mal som v tej dobe auto, ktoré som predal, spolu s hokejovým príjmom som si dokázal niečo našetriť. Kanada ma však stála všetky moje úspory. Mal som kontakt na jedného človeka, ktorý mi dva mesiace nedvíhal telefón. Chodil som skoro ráno po štadiónoch, zoznamoval sa s ľuďmi, klopal na dvere a vysvetľoval všetkým, že mám hlad po vzdelaní," pokračoval tréner.
V Toronte sa učil od Dana Raya, ktorý dnes pracuje pri reprezentácii Číny. "Býval som u neho, keď som bol v šestnástich v Kanade. Chodili k nemu rôzni hráči z NHL, tak som sa učil, čo všetko so sebou prináša práca skills coacha. Už vtedy mi utkvelo v pamäti veľa myšlienok. Dlho som premýšľal, či chcem byť profesionálny hráč, alebo sa začnem venovať naplno niečomu inému. Chcel som mať osud vo svojich rukách. Vyhralo trénovanie. Dnes som za vtedajšie ťažké rozhodnutie rád," vysvetlil.
Po návrate z Kanady ho nečakalo nič jednoduché. Ak chcel mať Musliu na Slovensku špecializované tréningy, musel si vytvoriť podmienky a získať dôveru hráčov.
"Prišiel som domov za dedkom, ktorý chová kozy na mlieko pre rodinu. Spolu s priateľkou Danielou sme obracali hnoj a zamestnal som sa v sieti športových predajní, aby som si našetril na prvé pomôcky. Bolo to veľmi tvrdé, spätne som za to vďačný. Pripravilo ma to na mnohé veci. O to rozdielny bol zo začiatku rešpekt. Teší ma, že som sa od kydania hnoja posunul až do spolupráce s našimi najlepšími hokejistami, s ktorými som si sadol aj osobnostne," usmial sa bratislavský rodák.
NAJLEPŠÍ ZNÁŠAJÚ KRITIKU ĽAHKO
Pod značkou Kroni Hockey intenzívne spolupracuje so spomínanými hokejistami od leta 2020. "Vtedy sa pre pandémiu začala NHL veľmi neskoro a prípravu sme natiahli až do decembra, keď chalani odlietali do Severnej Ameriky. Môj prvý vstup bol neštandardný, lebo okrem prípravy profesionálov ponúkame naše služby aj mladým hokejistom popri kluboch."
Mladý kouč sa učil, ako kritizovať skúsených borcov na čele s Tomášom Tatarom. Práve útočník New Jersey Devils ho možno najpríjemnejšie prekvapil. "Nestretávame sa preto, aby sme sa chválili a bavili o krásnom dni. Musím dať do pozornosti Tomáša, ktorý ma maximálne prekvapil. Kritiku vyhľadáva a ak niečo ukážem, chce, aby som mu to predviedol druhý a tretí raz. Celkovo platí, že čím väčší profík, tým viac vyhľadáva kritiku. U horších hráčov je to presne naopak," uviedol hokejový špecialista.
Hovorí sa, že hokejista sa môže zlepšovať počas celej kariéry, ale Musliu pridáva, kedy je kľúčové, aby pracoval na jednotlivých zručnostiach. "Zdokonalovať sa môže stále, ale prvý vrchol nastáva v 23 rokoch, keď by už mal všetko zvládať konzistentne. Skvele v tomto pripravujú hokejistov americké univerzity v NCAA, z ktorej vyše 50 percent hokejistov odohrá minimálne jeden zápas v NHL. Súvisí to so zázemím na najvyššej svetovej úrovni. Hráči tak prichádzajú do profesionálneho hokeja plnohodnotne pripravení."
Niekdajší útočník sa nielenže stále vzdeláva z vedomostnej stránky, ale zlepšuje aj svoje schopnosti, aby mohol hráčom všetko stopercentne predviesť. "Je pre mňa dôležité, aby som všetko, čo chcem od hráčov, vedel ukázať. Pravidelne ma môžete vidieť na verejnom korčuľovaní, ale zoberiem si aj často na hodinku ľad a drilujem veci. Snažím sa zvládať detaily tak, aby som ich vedel predviesť."
V posledných mesiacoch bol veľký problém, keď mali deti zakázané trénovať. "Trávil som dni a týždne v rakúskom Brucku, kde boli podmienky miernejšie. Pritom väčšinu klientov som mal Slovákov a bratislavských hokejistov. Našťastie, o prácu nebola núdza," povedal Musliu, ktorý svoju robotu berie ako poslanie. "Z krátkodobého hľadiska sa snažím byť najlepší, ako viem, aby som posúval hráčov na najvyššiu možnú úroveň."
CIEĽ JE POSUNÚŤ APLIKÁCIU DO AMERIKY
Teraz má so svojím tímom jasný cieľ v tom, kam sa chce posunúť v kariére ďalej. "Zoznámili sme sa so šikovnými vývojármi, s ktorými pracujeme na novej aplikácii. Je to perfektné riešenie v tejto dobe, keď môže prísť hocikedy lockdown. Hráč sa takto môže udržiavať a zlepšovať aj bez osobného kontaktu s trénerom. Máme za sebou skvelý vstup na česko-slovenský trh.
Aktuálne pracujeme na algoritme, ktorý ušije na mieru tréningový program akémukoľvek profesionálnemu či amatérskemu hokejistovi. Robíme všetko pre to, aby sme na jeseň vstúpili v angličtine na trh Severnej Ameriky. Preto aj veľa študujem, čítam, moja knižnica má už stovky kníh," hovoril tréner zručností.
Pridal aj svoj pohľad na to, ako ho vníma slovenské prostredie, ktoré je stále z veľkej časti odmietavé k inováciám. "Krátko po návrate z Kanady mi rôzni ľudia priečili cestu. Napríklad som dostal zákaz vstupu na Slovan po tom, ako som tam po pár tréningoch spotil sveter, čo bolo pre niektorých ľudí neštandardné.
Pochopil som, že nemôžem s niekým bojovať. Jediné, na čo sa odvtedy sústredím, je tvrdá práca a odpovede mojich klientov, hráčov a rodičov detí, s ktorými pracujem. Som sebavedomý a poviem, že moja práca a trénerov okolo mňa je na vysokej úrovni," dodal Kroni Musliu.
ČO TO JE SKILLS COACH?
Kroni Musliu priblížil, čo sa skrýva za označením skills coach. "Na klubovej úrovni má mať hráč trénera, ktorý maximálne rozumie skladaniu zostavy, príprave hokejistu a réžii zápasov. Skills coach je špecialista, ktorý sa nesnaží plne rozumieť zápasovým rozhodnutiam a reakciám na vývoj v stretnutiach. Sústredím sa primárne na detaily. Palicovú techniku, korčuľovanie a na zápasové situácie, ako má, napríklad, reagovať obranca pri práci jeden proti jednému, keď sa dostane do rohu ihriska a podobne.
Vždy je forma o tom, ako nastaviť očakávania, do čoho vstupuje aj vek hráča. S profesionálmi trénujeme v lete pár týždňov, s mladými hráčmi od septembra do apríla, keď sa im venujeme raz v týždni. Dôležitá je práca s videom, aby sa každý mohol vidieť," vysvetlil mladý tréner.
ALBÁNSKY PÔVOD
Kroni Musliu ju exotické meno. Mladý tréner ho má po otcovi. "Narodil som sa na Slovensku. Otec je Albánec, emigroval z Kosova v dvadsiatich piatich rokoch, keď mal ísť do prvej línie na front. Na Slovensku spoznal moju mamu a na svet som potom prišiel ja," vysvetlil Musliu svoj pôvod.